Die idee van die wegraping  - www.bybelkennis.co.za
Die idee van die wegraping  – Dirk Venter
Benewens die kern-teksgedeeltes waarop die wegrapingsidee geskoei word (1 Tessalonisense 4:17; Matteus 24:15-28 plus Daniël 9:24-27), word die idee ook by 'n aantal ander teksgedeeltes ingelees. Die vernaamstes hiervan word hieronder gegee, en daar word kortliks genoem waarom hierdie teksgedeeltes nie op die wegraping dui nie.
Matteus 24:36-44 – twee sal saam werk, die een word saamgeneem en die ander een agtergelaat. Die punt van hierdie uitspraak van Jesus is nie die wyse waarop (soos met 'n "wegraping") die wederkoms gaan plaasvind nie, maar dat dit "kom op 'n uur dat julle dit nie verwag nie" (24:44b, ook 24:36, 40; let op hoe die tema van die tekseenheid duidelik gestel word aan die begin en die einde daarvan). Die uitvloeisel van hierdie feit, is dat die gelowiges moet sorg dat hulle gereed is (24:42, 44a). Die verwysing daarna dat twee saam sal werk ("op die land", 24:40; "by die meul", 24:41) is om te illustreer hoedat mense sal besig wees met hulle alledaagse lewens, dat hulle soos altyd sal eet en drink en trou (24:38), sommige van hulle gereed vir sy koms en ander nie (vgl. ook Matteus 25:1-13). Wanneer Hy kom, sal dié wat gereed was, gered word, terwyl dié wat nie gereed was nie, nie gered sal word nie. Die punt van die een wat "saamgeneem" word en die een wat "agtergelaat" word, is dus nie dat sommiges weggeraap sal word nie, maar bloot dat die gelowiges moet seker maak dat hulle gereed is vir sy koms aangesien dit 'n baie algemene verskynsel sal wees dat mense nie gereed is nie (figuurlik gesproke 1 uit 2, of 5 uit 10 in terme van Matteus 25:2)! Binne hierdie punt wat Jesus wil maak, tref Hy 'n vergelyking met Noag se tyd (24:37vv). Net soos die mense daardie tyd nie gereed was nie en net aangegaan het met hul alledaagse lewens, netso sal die mense ook aan die gang wees met die alledaagse wanneer Christus weer kom. Hy neem die vergelyking ook verder – net soos wat Noag gered is omdat hy gereed was (en in die ark kon ingaan), maar dié wat nie gereed was nie, deur die vloed weggesleur is, so sal dit met Christus se koms ook wees. Sommiges sal gereed wees, maar ander nie. Die wat gereed is, word "saamgeneem" (asof hulle die ark ingegaan het, bloot 'n metafoor daarvoor dat hulle gereed is en daarom die oordeel vryspring). Die wat nie gereed is nie, word "agtergelaat" ('n metaforiese manier om te sê hulle gaan wel veroordeel word, net soos die mense in Noag se tyd, omdat hulle nie gereed was toe die oordeel aangebreek het nie). "Saamgeneem" en "agtergelaat" word dus nie letterlik bedoel nie, maar is die verlenging van die Noag-vergelyking, en dui bloot op "verlossing" vs. "veroordeling".
Die teksgedeelte self verkondig dus nie die idee van die wegraping nie. Wanneer die wegrapingsidee van buite af by die teks ingelees word, lyk dit egter of dit mooi pas, omdat die woorde "saamgeneem" en "agtergelaat" soveel dieselfde klink as die wegrapingsidee! Hiervoor moet 'n mens egter baie versigtig wees! Want "dieselfde klink" is nog nie "dieselfde" nie. (Dink maar aan kere wat jyself iemand misverstaan het, omdat dit wat gesê is jou aan iets anders laat dink het wat baie dieselfde "klink"!) Praat die teksgedeelte (Matteus 24:36-44) self van gelowiges wat "weggeruk" word om die Here tussen hemel en aarde te ontmoet, of dat die kerk die groot verdrukking gaan vryspring? Nêrens nie. Gevolglik moet die wegrapingsidee nie so maklik daarin raakgelees word op grond van oppervlakkige ooreenkomste ("klink dieselfde") nie. Dis 'n resep vir misverstand. Ook hier is dit dus waar dat, wanneer die idee van die wegraping van buite af op hierdie teksgedeelte toegepas word, die teks eintlik geforseer word om iets te sê wat dit nie bedoel nie.